钦定古今图书集成/理学汇编/学行典/第228卷 > 《孝经本义序》前人
## 钦定古今图书集成/理学汇编/学行典/第228卷 > 《孝经本义序》前人

《孝经》继《春秋》作，盖尧舜以来帝王相传之心法，而治
天下之大经大本也。此义不明而天下无学术矣，学
术荒而天下无德教矣。韩愈有言：尧以是传之舜，舜
以是传之禹、汤、文、武、周公、孔子，而不言是为何物，程
子曰：“传孔子之道者，曾子一人而已。”而不言所传何
事？《孝经》非孔子之传曾子者乎？今夫天地，浑然气耳，
而天地之性存焉。元气混沌，孝在其中。父子之道，天
性也。性之德有四，而仁为长；大伦有五，而仁之于父
子为切；人之行有百，而孝为原。大哉孝乎！天不得无
以为经，地不得无以为义，人不得无以为行，帝王不
得无以治天下国家。昔者尧之时，雍本于亲睦；舜之
风，动本于克谐。以至三代圣王，莫不以孝为治天下
之本。世道衰微，大义日晦，孔子欲以此道治天下，而
道不果行，乃作《孝经》以传曾子。意者谓尧舜以来相
传之心法，与治天下之大经大本，不可一日不明于
天下后世。而曾子笃实有孝行，故传曾子以递传于
今，其意与《春秋》相表里。乃或火于秦，纷于汉、唐，伪于
炫卲，黜于安石，于是训诂家各出所见，非狃承学，即
争窜《易》。不然，亦祇于家庭问视之一节求之，而不知
其为帝王相传之心法，与治天下之大经大本，遂使
本旨大义愈不明于天下后世，而明王之治罔闻，富
彊刑名之学竞起，邪慝祸乱之作交炽。呜呼！有如天
子躬行此道于上，公卿辅之以教，诸侯大夫士庶人，
即尧、舜之时，雍风动，岂在远哉？惜乎徒托之空言，而
不获实见诸行事也。是故孔子自言曰：“吾志在《春秋》，
行在《孝经》。”夫五经不可无《春秋》，犹法律之不可无断
例也；《春秋》不可无《孝经》，犹洪水之疏瀹决排，不可不
归诸海也。子舆氏曰：“《春秋》，天子之事也。《春秋》成而乱
臣贼子惧，《孝经》成而察于天地，通于神明”，光于四海，
其道一也。大哉《孝经》乎！参两仪，长四德，冠五伦，纲维
百行，总会六经，继二帝、三王之统，以传天下与后世。
然则尧、舜之传是孔、曾之传，宗其物事，盖可思已。昔
元隐士钓沧子尝言：圣人之经，安得竟废不行？五百
年必有明王在上，兴起振作，表章是经。今天子天纵
大孝，同揆尧、舜，而拳拳谕士人习《孝经》，以宋黜《孝经》
之年计之，适符五百之期，岂非天哉！愚不敏，学识浅
昧，猥以沈潜淹贯有年，乃敢拆衷群言，窃取大义，盖
欲发明孔子传尧舜以来相传之心法，与治天下之
大经大本，而不规规于家庭问视之一节，或于孔曾
传孝之本旨大义，不甚刺谬，而于经文一字不敢移
易，慎之也。“诚躬逢圣天子特加意表章，颁之学宫，而
躬行于上，以明教化于下，由是大义明而学术正，学
术正而德教兴。天地之气，吾之元气；天地之性，吾之
至性；尧舜之亲睦克谐，吾本也；尧舜之钦明温恭，吾
本之本也。”则凡古明王之以孝治天下者，其仰参天
经，俯察地义，幽通神明，远光四海，皆不越因心得之，
而又何屑乎富彊，何繁乎刑名，何忧乎邪慝！祸乱明
乎此，而帝王治天下之大经大本，与其所以相传之
心法，庶不晦于天下与后世。而学者之从事于孔、曾
之传者，亦可以知所本矣。“崇祯十有一年戊寅正月
元日序。”